E storia di un avion militar cu a cay na Simeon Antonio 








Tabata den augustus 1966, cu un avion militar di Marine Luchtvaartdienst MLD cu tabata 
staciona na Hato, Corsou y cu tabata ser usa pa patruya den Caribe a bin Aruba. E avion 
tabata un avion militar, un Grumman Cs-2A Tracker, registracion #195, Cn/msn DH23. 
Abordo tabatin cuatro militar Hulandes, Luitenant ter zee E. Ijpma, e piloto, Matroos G. 
Folkerts, Luitenant ter zee J. J. Mantel y Matroos I. K. Kuik 


E mainta di 26 di augustus 1966, e avion a lanta vuelo for di aeropuerto Princes Beatrix 
pa regresa Corsou, pero dos minuut cu el a lanta a cay, den cunucu di Sr. Benito Maduro, 
net pariba di Supermercado Simeon Antonio. El a cay den e matanan grandi y a pega 
mesora den un vlam grandi di candela. Dos militar, E. Ijpma, e piloto y G. Folkerts a 
perde nan bida na e sitio. E dos otronan, J. J. Mantel y I. K. Kuik a keda herida y mester 
a wordo hiba y interna den San Pedro Hospital pa tratamento. Pa su mayan, dia 27 di 
augustus, J. J. Mantel ta muri debi na e heridanan serio cu el a ricibi. Matroos I. K. Kuik 
su heridanan no tabata di e serio ey y no tabata teme pa su bida. 


Sra. Mantel, cu tabata biba hunto cu su dos yiu muhe na Corsou, un ora despues di e 
accidente a bula bin Aruba. Ltz Ijpma cu tambe tabata biba na Corsou, ta laga su señora y 
dos yiu atras. E señora di Matroos Folkerts ta biba na Den Helder; Matroos Kuik ta casa 
y ta bin for di Enschede. E dos ultimonan, pasaheronan di De Bitter tabata bolbiendo bek 
pa Corsou for di un vacacion na Aruba. 


E restonan mortal di Ijpma y Folkerts a wordo manda pa Hulanda cu KLM dia 31 di 
augustus 1966. 

Inmediatamente e cuerpo di mariniers di Savaneta Kemp a cuminsa hiba e restonan di e 
avion, cu a keda totalmente destrui, pa Savaneta Kemp y despues hiba cu barco pa 
Corsou. Pa colmo net e dia ey Ltz Ijpma lo mester a celebra su 30 aña di edad. Tambe 
na mei Matroos Folkerts a casa na Corsou. 


Siguientemente, un comision tecnico consistiendo di Ltz III P. P. C. Roodenburg, Ltz I F. 
K. Haselhoff y Ltz IN P. W. C. Roodenburg a bin Aruba pa studia e causa di e accidente. 

E avion kimando den cunucu di Sr. Benito Maduro 


Aki ta sigui un relato di un di e prome, of e prome testigo, Srta. Lenny Belen Naranjo cu 
e tempo ey tabata biba pega cu unda e accidente a sosode. 


Lenny ta conta cu tabata un Diabierna mainta, dia 26 di augustus 1966, cu e tabata den 
cushina haciendo bentana limpi. El a scucha un zonido di un avion y a bay wak pafo y el 
a mira un avion ta bulando abou, bayendo den direccion panort. E avion ta dal den un 
mata di pino na un cas no mucho leu di nan y ta mira un candela y e avion a cay. 


E ta corda cu su abuelo, Sr. Benito Maduro, tabata den cunucu y ta core bay pa wak con e 
ta, door cu e cunucu no ta much leu di nan cas. Ora el a mira su abuelo bou di un mata di 
calbas, no mucho leu di e avion, el a puntr’e si e ta bon. 


Den e avion tabatin un marinier cu basta kemadura y e abuelo a corta e faha di seguridad. 
Un otro marinier a cay dilanti di Supermercado Simeon Antonio E avion a ranca un 
cuarto cu tabata den e cunucu. E cunucu tabata planta yen di pampuna, patia, melon, 
bonchi largo y tur a wordo destrui. Benito a perde tur su cosecha. 


Despues Lenny a bay laga su abuelo pa bay busca su abuela pa bis’e cu abuelo ta bon. 
Tur comunicacion a cay afo. Trafico di auto, bus y taxi mester a pasa via Mahuma pa 
bay aeropuerto. E avion a keda basa tempo poni na Barcadera en frente di e abattoir 
actual. 


Lenny despues a casa cu Isidro (Chito) Angela y ta biba na Savaneta 53. 

